Tõnu Kaljustele anti üle Rapla kihelkonna auhind - Maarja-Magdaleena kuju.Igal aastal kihelkonnapäeval antakse Rapla kihelkonna auhind, kunstnik Tauno Kangro valmistatud pronksist Maarja-Magdaleena kuju dolomiidist alusel, kellelegi, keda selle vääriliseks peetakse. Auhinnasaajaid valitakse erinevatest eluvaldkondadest nende hulgast, kes midagi silmapaistvat on kihelkonna või koguduse heaks teinud.  2005. aastal langes valik Tõnu Kaljustele. Tähelepanuväärseks peeti, et ta otsustas ette valmistada ja terviklikult avalikule esitusele tuua Enn Võrgu oratooriumi «Valvake!». Tippdirigent on Rapla kirikumuusika festivalil juhatanud  varemgi, tuletagem meelde Arvo Pärdi «Berliini missat» ja «Te Deumi» 1999. a või Mozarti «Vesperae solennes de confessore» ja Beethoveni missat C-duur 2004. aastal.  Rapla kihelkonna auhinda antakse välja 1998. aastast. Esimene saaja oli teoloogiaprofessor Evald Saag, edasi Uku Masingu teoste väljaandmise kolleegium, Arvi Paidla (postuumselt), kauaaegne Rapla koguduse õpetaja Esra Rahula, kodu-uurija Ester Kulagina, Rapla kirikumuusika festivali peakorraldaja Raimo Kivistik.